**SSE Riga izsludina pieteikšanos Valsts līderu attīstības programmai**

**Stockholm School of Economics in Riga (SSE Riga) sadarbībā ar līderības treneri Žaneti Droni aicina pieteikties īpašā programmā, kas simboliski nosaukta par "Valsts līderu attīstības programmu". Šīs programmas mērķis ir veicināt līderību politiskajā un valsts pārvaldē Latvijā, kas ir balstīta uz tādām vērtībām kā atbildība un kalpošana.**

Programmas mērķa auditorija ir jaunie līderi politikā, valsts un pašvaldību iestāžu, kā arī nevalstisko organizāciju līderi,kuri vēlas ieguldīt savu darbu Latvijas attīstībā un risināt sarežģītas sabiedrības problēmas.

Šī līderības programma ir biznesa skolas SSE Riga ([www.sseriga.edu](http://www.sseriga.edu/)) un organizāciju attīstības un līderības ekspertes Žanetes Drones ([www.zanetedrone.lv](http://www.zanetedrone.lv/)) kopīga pro bono iniciatīva. Programmas veidotāji uzskata, ka atbildīga un kalpojoša vadība ir nepieciešama, lai palīdzētu sabiedrībai tikt galā ar mūsdienu izaicinājumiem – sociālajiem, ekonomiskajiem, tehnoloģiskajiem, vides, politiskajiem. Krievijas agresija Ukrainā ir vēl viens iemesls, kas prasa ne tikai pastiprināt valsts militāro aizsardzību, bet arī attīstīt līderību, kas saliedē Latvijas sabiedrību ap Eiropeiskām un demokrātiskām vērtībām un stiprina pārliecību par Latviju kā veiksmīgu valsti.

Programmā kopumā tiks uzņemti 12 dalībnieki. Aicināti pieteikties aktīvi cilvēki vecumā no 30 gadiem ar jau esošu pieredzi valsts pārvaldē, politiskās organizācijās vai nevalstisko organizāciju darbā.

Programma paredz intensīvu darbu lekcijās, darbnīcās un koučinga sesijās – klātienē, individuāli, pāros un grupās. Programma ilgs 9 mēnešus – no 2024. gada aprīļa līdz decembrim. Dalībniekiem ir jāsedz tikai administratīvie izdevumi, jo lektoru darbs būs bez atlīdzības.

**SSE Riga Viceprezidente Kata Fredheima** norāda: *“Mūsuprāt, Latvija ilgojas pēc līderiem, kuri palīdzētu tās cilvēkiem vairāk apzināties viņos snaudošo potenciālu un motivētu tos sasniegt lielus mērķus. Īstu līderu rūpju lokā ir jābūt pilnīgi visai Latvijas sabiedrībai*.*”*  
  
**Žanete Drone**, runājot par programmas radīšanas motivāciju, piebilst:*“Mūsu apņemšanās ir palīdzēt attīstīt atbildīgus līderus, kuri tur doto vārdu, atzīst savas kļūdas, un rīkojas kā labi saimnieki. Viņi patiesi klausās, ir pazemīgi, un ir līdzcietīgi pret vismazāk aizsargātajiem sabiedrības locekļiem. Viņi sadarbojas kopējā labuma vārdā. Viņi virza mūs pretī augstākiem ideāliem, un veicina individuālu un kolektīvu izaugsmi. Viņi lepojas ar Latviju un tās cilvēkiem. Viņi saprot problēmu komplekso būtību un pieņem sarežģītus lēmumus. Viņu dzinulis ir brīva un pārtikusi Latvija un attīstīta sabiedrība.”*

**Pieteikšanās ir atvērta līdz 2024. gada 16. februārim.**

Vairāk informācijas par programmu un pieteikšanos: <https://www.sseriga.edu/valsts-lideru-attistibas-programma>